Dieretuin ontken man is vir gorilla aangesienArgieffoto Foto: thatblueyak.blogspot.com ‘n Veearts het ŉ personeellid van ŉ dieretuin met ŉ verdowingspyl geskiet toe ŉ gorilla-ontruimingsoefening skeefgeloop het. Die dieretuin ontken die slagoffer het ŉ gorillapak aangehad. ŉ Plaaslike koerant het berig die 35-jarige man, wat vir die dieretuin in die Kanariese Eilande werk, het ŉ gorillapak aangetrek en is vir ŉ regte dier aangesien toe hy geskiet is. Die pyl bevat glo genoeg verdowingsmiddel om ŉ gorilla van 200 kg plat te trek. Die Loro Park-dieretuin, ŉ gewilde toeristeaantreklikheid, het die ontruimingsoefening vir sy personeellede gehou om voorbereid te wees indien ŉ gorilla uit aanhouding sou ontsnap. Patricia Delponti, woordvoerder vir die dieretuin, het Vrydag aan AFP gesê die pylgeweer het per ongeluk afgegaan en die veearts het sy kollega langs hom in die been getref. Die veearts werk nou glo ongeveer twee maande lank by die dieretuin. Hy het dadelik ŉ teenmiddel vir die man ingegee. Die man het agt ure later wakker geword en moes twee dae in die intensiewesorgeenheid behandel word voordat hy op die derde dag ontslaan is. Delponti het gerugte ontken dat die man ŉ gorillapak aangehad en dit die veearts verwar het. “Hy was nie soos ŉ gorilla aangetrek nie en die veearts was nie deurmekaar nie,” het sy gesê. –SAPA-AFP